歲時書事  其九
作者：張侃
朝代：宋

paragraphs: 心官素坦夷，幼荷父兄詔。
口誦太古篇，煙村雜漁釣。
誰知賢者樂，竟坐旁人譙。
偶有百鍊銅，鑄作架上照。
形模雖不同，小大亦相肖。
一爲世所移，作事非素料。
酒中有妙理，勿學淵明笑。
淵明曠蕩人，行藏同荷篠。
天外有奇趣，勿學孫登嘯。
孫登隠逸輩，施爲異常調。
萬事付自然，吾方詣至妙。